Nærmiljøanlegg

Alle søkere er pliktige til å sette seg inn i kravene til gjeldene *Bestemmelser om tilskudd til anlegg for idrett og fysisk aktivitet*. Link til bestemmelsene:

<https://www.regjeringen.no/no/dokumenter/bestemmelser-om-tilskudd-til-anlegg-for-idrett-og-fysisk-aktivitet-2023-v-0732-b/id2984778/>

Kapittel 3 i bestemmelsene omhandler beskrivelse og krav til nærmiljøanlegg, og der ikke annet er bestemt gjelder kravene for ordniære anlegg også (kapittel 2 i bestemmelsene).

# **Om anleggstypen**

Nærmiljøanlegg er et utendørsanlegg eller område for egenorganisert idrett eller annen fysisk aktivitet som ligger i tilknytning til bo- og/eller oppholdsområder. Det kan settes opp skjerming mot vær der det er behov, men den kan ikke være så omfattende at anlegget mister karakter av å være utendørsanlegg.

Målgruppen er barn og unge, men også for lokalbefolkningen for øvrig.

Borettslag, bygdelag og velforeninger (med unntak av hyttevelforeninger), og alle som kvalifiserer under pkt. 2.3 og 2.3.1 kan søke om tilskudd.

Ved etablering av turveier kan merking, hvileplasser og andre tilpasninger som er plassert på hensiktsmessige steder inkluderes for å gjøre det mer universelt utformet.

## Spesielle krav til nærmiljøanlegg som må oppfylles:

* Nærmiljøanlegg kan bare unntaksvis brukes til organisert fysisk aktivitet og skal ikke ivareta den organiserte idrettens behov på fast basis. Det betyr at hvis man bygger en kunstgressbane som et nærmiljøanlegg så kan ikke idrettslag tildeles tid på banen. Alle skal ha lik tilgang til banene hele døgnet.
* Tilskuddsberettigede kostnader må overstige kr 50 000.

**Hva kan det søkes om midler til?**

I bestemmelsene er det listet opp en rekke anleggstyper, som ballaktiviteter, trimpark, flerbruksområder, turveier og nærmiljøkart. Se liste under pkt. 3.6 i bestemmelsene (ikke uttømmene). Kommunen kan innvilge tilskudd til anleggstyper som ikke står på listen, men anlegget må ha tilnærmet samme funksjon/bruksområde. Anlegget må også følge definisjonen på nærmiljøanlegg.

Det kan **ikke** søkes om midler til løst utstyr, eller lekeplasser definert i NS EN 1176-serien. Det innebærer sklier, husker, sandkasser, vipper, klatrehus og lignende.

Det gis **ikke** tilskudd til anlegg plassert i barnehagers uteområde.

# **Om rehabilitering**

Det kan søkes om midler til rehabilitering etter 10 års bruk.

# 

# **Beregning av søknadsbeløp**

* Det kan søkes om 50% av tilskuddsberettigede kostnader, inntil kr 300 000. Hvis anlegget skal inneholde nytt lysanlegg så får man 300 000 ekstra. Se pkt. 3.5.1 for egne satser til kunstisflater.
* Man kan beregne samlet tilskudd til én anleggstype, inkludert tilleggselementer. Det betyr at om det skal etablerers flere anlegg ved siden av hverandre så skal hvert enkelt anlegg ha sitt eget anleggsnummer, søknad og regnskap.
* Nærmiljøanlegg som bygges i Groruddalen, Oslo Indre Øst og Oslo Sør får tillegg på 30% av ordinært tilskudd siden de er en del av den statlige områdesatsingen.

**Plikter knyttet til drift og bruk av anlegget**

Som anleggseier er man pliktig til å holde anlegget åpent for allmenn idrettslig virksomhet i 30 år (ordinære anlegg) eller 10 år (nærmiljøanlegg) fra ferdigstillelse av anlegget.

Se kapittel 4 for krav i forbindelse med blant annet følgende forhold:

* Vedlikehold
* Midlertidig stenging
* Overdragelse, salg, flytting, bruksendring eller nedleggelse av anlegg
* Drift
* Mislighold
* Tilbakebetaling av midler

# **Søknaden skal inneholde:**

## Målsatte tegninger

* + Tegning som viser hva som skal bygges og størrelser. Tegningene må også vise at universell utforming er ivaretatt.

## Dokumentasjon på finansiering.

* Bestemmelsene krever at søknaden er fullfinansiert (minus spillemiddelbeløpet). Alle finansieringskildene må dokumenteres og legges ved søknaden. De ulike finansieringskildene skal også føres inn finansieringsplanen i søknaden.
  + Egenkapital skal dokumenteres med skjermbilde eller utskrift fra banken som viser at dere har midlene til rådighet. Hvis dere allerede har betalt for ksotnadene kan faktura og kontoutskrift som viser at fakturaen er betalt legges ved.
  + Lån dokumenteres med lånebrev, i tillegg til evt. bekreftelse fra banken på at beløpet er overført.
  + Dugnad dokumenteres ved beregning av dugnadsverdi (tilbud fra leverandør for eks)
  + Andre tilskudd dokuementeres med bekreftelse/tilsagnsbrev, og evt. bekreftelse fra banken på at beløpet er overført.

## Kostnadsoverslag

* + Skal fylles inn i søknaden. Oppsettet skal være detaljert nok til å kontrollere at kostnadene gjelder tilskuddsberettigede aktivitetsflater og tilleggselementer, og eventuelt skille ut kostnader som ikke er tilskuddsberettigede.
  + Forskjellen på tilskuddsberettigede kostnader og ikke tilskuddsberettigede kostnader: Tilskuddsberettigede kostnader er kostnader som angår aktivitetsareal og nødvendige tilleggselementer som lysanlegg. Ikke tilskuddsberettigede kostnader er kostnader som ikke angår selve aktivitetsarealet. Det gjelder for eksempel parkeringsplasser, veier, løst utstyr, publikumstribuner og beplantning utenfor aktivitetsflaten.
  + Inntil 5% av tilskuddsberettigede kostnader kan føres opp som administrasjonskostnader.
  + Inntil 10% av tilskuddsberettigede kostnader kan føres opp som uforutsette kostnader.

## Avtale om rett til bruk av grunn

* + Gjelder hvis man ikke eier grunnen selv. Avtalen må være på minimum 10 år. Når avtalen ikke er med kommunen, fylkeskommunen eller staten er det krav om at det er tinglyst leie- eller festerett.
  + Oslo kommune kan i helt spesielle tilfeller dispensere fra kravene.

## Verdivurdering av dugnadsarbeid

* + Verdi av dugnad skal beregnes av kvalifisert fagperson (ikke søker). For eksempel kostnadsvurdering fra kommune eller tilbud fra firma, og oppgis uten merverdiavgift. Pristilbud som viser dugnadsverdi skal/bør hentes inn i forkant av byggestart.

## Hvis prosjektet inneholder lysanlegg

* + Lysberegning eller dokumentasjon på at det er et ordentlig lysanlegg (ikke bare en liten lampe for eksempel) må legges ved.

## Universell utforming

* + Anlegget skal ivareta universell utforming, og det må redegjøres for enten i tekstboks i søknadsskjema eller som eget vedlegg.
* **Behovsvurdering** 
  + Alle søknader må inneholde en behovsvurdering. Se vedlegg 7 i bestemmelsene eller dokuemntet som heter «behovsvurdering» for mer info om hva vurderingen skal inneholde.

**Nyttige publikasjoner**

På denne siden finnes nyttig informasjon om utforming og krav:

<https://idrettsanlegg.no/>

På [*www.godeidrettsanlegg.no*](http://www.godeidrettsanlegg.no) finnes nyttig informasjon og eksempler på anlegg som fungerer godt.